# Josep Maseras i Bertran

Josep Maseras i Bertran (Montblanc, 19 de març del 1904 - Blancafort, 21 de novembre del 1965) va ser un músic i compositor català.

## Biografia

Josep Maseras pertangué a una nodrida família de músics:
* El seu pare, Gumersind Maseras i Domingo
* El seu oncle Llorenç
* Un altre oncle, Joan, Joanot Tallacols
* El seu germà Gumersind Maseras i Bertran
* Els seus cosins germans Ramon i Josep Maria Maseras i Ferré
* Un altre familiar (cosí ?): Maties, o Macià, Maseras i Farriol
Estudià música amb el també montblanquí Jaume Escoté i Òdena. Fou Secretari interí de l'ajuntament de Montblanc (1935); secretari del Sindicat Agrícola i Caixa Rural de Montblanc (1936) i responsable d'Acció Social del Comitè Antifeixista de Montblanc (1936). En acabar la guerra civil espanyola, el 26 de juny del 1939 va set sotmès a consell de guerra.
Tocà el tible a la cobla Els Montblanquins i fou instrumentista de les orquestres La Vella, Maseras i Ritmo y Melodia. També tocà d'acompanyant en projeccions de cinema al cinema de l'Espluga de Francolí. Dirigí el cor El Pensament (1935), l'Orfeó del Casal Montblanquí (1947-50) i, durant set anys, la Coral Espluguina. Fou professor de música i presidí (1964) el Grup Sardanista del Museu-Arxiu de Montblanc i Comarca. Com a compositor, a més d'alguns ballables i músiques per a esbart dansaire, va escriure principalment sardanes, de les quals se n'hi atribueixen més de 50. Per la sardana La dama robada guanyà el Premi Ramon Serrat del Concurs Barcino de l'any 1956.

### L'Orquestra Maseras

L'orquestra o orquestrina Maseras, també coneguda com Els Blaus, actuà en el període previ a la guerra civil, del 1925 al 1936. Es formà amb músics que havien tocat a la històrica orquestra montblanquina La Vella, i tingué l'origen en un quartet, quintet a partir del 1922, que s'aniria ampliant progressivament fins a tocar com a cobla-orquestra el 1933, succeint la cobla-orquestra Els Montblanquins, dissolta el 1932.
A l'any 1935 en formaven part Ramon Pedrol ["Ramon Joanot"] (trombó), Eloi Dalmau Marsal (helicó), Josep Maseras Bertran (saxo tenor), Anton Guarro Cortés (saxo alt), Ramon Maseras Farré (bateria) i Gumersind Maseras Bertran (piano i director). Altres músics que l'integraren al llarg de la seva història foren Josep Comes i Huguet (del 1929 al 1934); Maties Domingo (trompeta); Josep Gomis i Domínguez (pianista); Ramon Martí i Civit; Joan Martorell (bateria); Llorenç Maseras i Domingo (saxòfon); Josep Roig (clarinet); Tomàs Rosselló i Comas (cornetí i trompeta); Josep Maria Rosselló i Civit (trombó i fiscorn)

## Obres de Josep Maseras

* Ball de nans de Montblanc
* Cançons de sempre
* Juanita la negra, mambo-guaracha (1953), lletra de J. Morín; música i arranjament de Josep Maseras
* Pomell de cançons
* Te conviene trabajar, guaracha cómica (1961), lletra i música de Josep Maseras
* Un poco, poco, guaracha (1961), lletra i música de Josep Maseras
* Altres peces de música de ball: Jeep de mando; La niña de doña Pancha; Soria el grande
* Harmonitzacions de cançons populars: L'Alabau; Cançó de traginers; La filadora; Isabel; El príncep mariner

### Sardanes

Selecció
* Les bugaderetes
* Casal Montblanquí (1962), enregistrada
* Catalunya, sardana cantada
* La dama robada (1956), premi Ramon Serrat al Concurs Barcino del 1956
* El fatxenda de l'aplec, obligada de tenora, enregistrada
* La Font del Reboll
* Migdia, sardana cantada
* Montblanquina
* La petita Roseta, dedicada a la seva filla
* La rateta presumida (1954)
* Saltironant (1961), enregistrada
* Sempre Joia Catalana (1955)
* Tal dia farà un any
* La vall dels lledoners (1955)
* Vol d'estornells

### Enregistraments

* La Selvatana. Montblanc i la sardana. ref IB CD 182. Montblanc: Grup Sardanista, 1998. Comprèn les sardanes Casal Montblanquí, El fatxenda de l'aplec i Saltironant.

## Notes

* ↑ Gumersind Maseras i Domingo (Montblanc, 9 de març de 1880 - Montblanc, 5 de desembre del 1932) fou un espardenyer i músic montblanquí, instrumentista de cornetí i violí, que, juntament amb Francesc Ferrer Burriach, fundà el cor El Pensament a l'any 1902. També fou mestre de l'orquestra La Vella de Montblanc.
* ↑ Llorenç Maseras i Domingo (Montblanc, 6 d'abril del 1883 - Montblanc, 23 de març del 1951), músic i compositor, fou clarinetista i un dels primers saxofonistes que hi hagué a la capital de la Conca, on tocà a la familiar Orquestra Maseras i a altres conjunts locals, alhora que treballava en l'ofici de forner. El 1940 va set sotmès a consell de guerra i condemnat a dotze anys de reclusió; no sortí en llibertat provisional fins al 1943. Obtingué plaça a l'orquestra del Gran Teatre del Liceu de Barcelona. Hom li atribueix la composició de diverses sardanes.
* ↑ Joan Maseras i Domingo (Montblanc, 1883 - Montblanc, març del 1951) fou músic, fiscornaire, i sabater
* ↑ Gumersind Maseras i Bertran (Montblanc, 29 de setembre del 1909 - Montblanc, 25 de juny del 1954) alternà els oficis d'espardenyer i mestre de música amb la interpretació. Fou instrumentista de piano, flauta travessera, clarinet, tenora, contrabaix, tuba i plats. En la seva joventut tocà molts anys la flauta i el flabiol acompanyant el ball dels gegants locals i els del ball de bastons de Montblanc, per al qual compongué la peça Ball de Sant Joan. Tocà a diversos conjunts, com les orquestres La Vella, Maseras, The Yanquis Boys, España i Ritmo y Melodía, a més de la cobla orquestra Els Montblanquins. També acompanyà al piano projeccions de cinema, als Cinema Principal i Jardí, de Montblanc, i al cinema de l'Espluga de Francolí
* ↑ Ramon Maseras i Ferré (Montblanc, 4 de febrer del 1913 - Montpeller, 17 de juliol del 2001) treballà de pintor. Tocà la bateria i acompanyà projeccions de cinema al cinema de l'Espluga de Francolí; actuà amb algunes formacions musicals montblanquines, i en acabar la guerra civil espanyola s'exilià a França, on morí
* ↑ Josep Maria Maseras i Ferré (Montblanc, 8 de maig del 1909 - Montblanc, 4 de novembre del 1977) actuà com a violinista a l'orquestra La Vella i fou fiscornaire de la cobla-orquestra Els Montblanquins
* ↑ Germà d'en Ramon i en Josep Maria, Gurmesind Maseras Ferré presidí el Club d'Escacs Montblanc el 1983, i en el seu record es convoca el Memorial Gurmesind Maseras Ferre
* ↑ Maties Maseras i Farriol, també anomenat Macià Maseras (Montblanc, 20 de febrer del 1904 - ?) va ser sabater i músic, instrumentista de violí, viola i trompeta. Tocà a l'orquestra La Vella. L'abril de l'any 1935 ingressà com a viola al quartet de corda de l'Institut Orquestral de l'Associació Obrera de Concerts juntament amb els músics Antònia Pich i Santasusana, Ricard Abelló i Leandre Macià. El 1943 guanyà les oposicions per a viola de la nounada l'Orquestra Municipal de Barcelona, on encara hi romania el 1950. Compongué algunes sardanes, com Recordant ma terra

## Referències

* 1 2 3 4 5 6 7 8 9 10 Grau i Pujol, Josep Maria; Badia i Batalla, Francesc. «Maseras i Bertran, Josep». A: Diccionari biogràfic històric de Montblanc (1155-1920). Montblanc: Fundació Martí l'Humà. Tot Conca, 2008, p. 145-146. ISBN 9788493611408.
* 1 2 3 MEDRANO Espardenyers i músics?... P. 186
* 1 2 MEDRANO Músics i ball a la Conca de Barberà P. 232
* ↑ MAYAYO La Conca de Barberà (1890-1939)
* ↑ «Presó de Pilats» p. 248. Arxivat de l'original el 2017-10-18. [Consulta: 16 octubre 2017].
* ↑ «ORDEN de 12 de diciembre de 1942 por la que se concede la libertad provisional a doscientos cuarenta y un penados». Boletín Oficial del Estado, 11 enero 1943, pàg. 370-371.
* ↑ «Llista d'expedients militars de l'Arxiu General Militar de Guadalajara». [Consulta: 17 octubre 2017].
* 1 2 3 4 MEDRANO Espardenyers i músics?... P. 189
* ↑ «"Per sant Joan, el Sant Joan a Sant Joan", al web del Ball de bastons de Montblanc». Arxivat de l'original el 2017-10-18. [Consulta: 16 octubre 2017].
* ↑ MEDRANO Els músics a les sales de cinema... P. 131-132 i 134. Inclou una foto de Gumersind Maseras
* 1 2 MEDRANO Els músics a les sales de cinema... P. 134
* ↑ Club d'Escacs Espluga de Francolí 25 anys d'història. l'Espluga de Francolí: Club d'Escacs Espluga de Francolí, 2011.
* ↑ Aviñoa, Xose. Història de la Música Catalana Valenciana i Balear, volum IV. Barcelona: Edicions 62, 1999-2004. ISBN 84-297-4700-1.
* ↑ Almacellas i Díez, Josep M. «El procés de creació de l'Orquestra Municipal de Barcelona». Revista Catalana de Musicologia, núm. III, 2005, pàg. 93-112.
* ↑ Escalafón de personal del Ayuntamiento de Barcelona en 31 de Diciembre de 1950. Barcelona: Ayuntamiento de Barcelona, 1951.
* ↑ «Sardana de Macià Maseras, al web Boig per la sardana». [Consulta: 17 octubre 2017].
* ↑ «Josep Maseras i Bertran, al web "Músics per la cobla"». [Consulta: 16 octubre 2017].
* ↑ «Notas Comarcales: Montblanch». La Vanguardia, 28 febrero 1935, pàg. 21.
* ↑ Pozo González, Josep Antoni. El poder revolucionari a Catalunya durant els mesos de juliol a octubre de 1936. Crisi i reconstrucció de l'Estat [tesi doctoral]. Barcelona: Universitat Autònoma de Barcelona, 2002, p. 65.
* ↑ «Presó de Pilats» p. 141. Arxivat de l'original el 2017-10-18. [Consulta: 16 octubre 2017].
* ↑ Medrano i Torres, Núria «Dades inèdites sobre la trajectòria de l'orquestra La Nova, de Montblanc (1910-1917)». Aplec de Treballs, núm. 26, 2008, pàg. 169-201.
* 1 2 Sifre i Pérez, Francesc «El sardanisme de Montblanc». Aplec de treballs, núm. 8, 1987, pàg. 247-260. ISSN: 2013-9314.
* ↑ «Llista de sardanes de Josep Maseras, al web Boig per la sardana». [Consulta: 16 octubre 2017].

## Bibliografia

* Contijoch, Josep M «Voltant la sardana (i IV)». El Foradot, núm. 24, 2004, pàg. 20-22.
* Mayayo i Artal, Andreu. La Conca de Barberà (1890-1939) De la crisi agrària a la guerra civil. Montblanc: Centre d'Estudis de la Conca de Barberà, 1986. ISBN 8439874243.
* Medrano i Torres, Núria. Ballem? Les orquestres a la Conca de Barberà (1936-1979). Valls: Cossetània, 2010 (col. Aires de la Conca, 9). ISBN 9788497917551 [Consulta: 17 octubre 2017]. Arxivat 2016-03-04 a Wayback Machine.
* Medrano i Torres, Núria «Espardenyers i músics? Una aproximació als oficis dels músics montblanquins (1844-1936)». Aplec de Treballs, núm. 25, 2007, pàg. 184.
* Medrano i Torres, Núria «Els músics a les sales de cinema de la Conca de Barberà durant la primera meitat del segle XX». Aplec de Treballs, núm. 29, 2011, pàg. 127-140.
* Medrano i Torres, Núria. Músics i ball a la Conca de Barberà. Un segle d'agrupacions instrumentals (1844-1936). Els casos de Montblanc, l'Espluga de Francolí, Sarral i Solivella. Valls: Cossetània, 2006 (col. Aires de la Conca, 8). ISBN 8497912144.
* Montblanc i la sardana. Montblanc: Museu-Arxiu de Montblanc i comarca, 1987.